आजकाल जेला देखबे तेला मुंह-कान ल बांधे के फैसन होगे हे। चिन्हारी घलो नई आय। चिन्हारी घलो कहां ले आही सबो मुंह-कान ह तो तोपा गेहे। आंखी भर ह जुगुर-जुगुर दिखत रहिथे। अइसने मुंह-कान ल बांधे कोनो स्कूटी मेंं जावथे त जरूर जान ले कि येहा कोनोंं मेडम आय। मेडम मन के आय ले अइसने बांधे के चलन जादा बाढग़े हे।
बस स्टेशन या कोनो चौक में जाबे त दू-चार झन अइसने मुंहू बांधे मेडम मन जरूर खड़े रहिथे। कतको मेडम मन खांध में बेग लटकाए रहिथे अऊ चसमा घलो पहिने रहिथे। कतको झन ल रोज-रोज देखत रहिथे तभो चिन्हारी नइ आये। काबर कि ओकर मुंहू बांधे के साफी अऊ बेग ह बदल जाथे। कतको झन ह उहीच-उहीच साफी ल बांधे रहिथें त साफी ल देख के चिन्हारी आ जाथे। नौ बजे के बेरा में बस में चढ़बे त अइसने चार-छ: मेडम जरूर बइठे राहे, अतका जोर-जोर से बात करत रहिथे कि जानो-मानो बस ल उही मन खरीद डारे हें। किसम-किसम के गोठ-बात ओकरे मन से सुन ले अलग-बगल बइठइया मनखे मन चुपचाप ओकर मन के बात ल सुनत रहिथे अऊ मने मन हांसत रहिथे।
हमर छत्तीसगढ़ में माओवादी मन ह गांव शहर सब जगा खुसर गेहे, अऊ अइसने मुंहू ल बांधे रहिथे त चिन्हारी तक नइ आय। तेकरे पाय आसानी से अपन काम ल अंजाम दे देथें। कोनो जगा भी बड़े दुरघटना घट जाही त एमे आश्चर्य के कोनो बात न नई रहे। कुछ दिन पहिली सरकार ह अइसने मुंहू बांधे मना करे रिहिसे। दू-चार दिन जुरमाना घलो लगाइस। वोकर बाद टांय-टांय फिस्स होगे। प्रशासन ल चाही कि येकर उपर सख्ती से कार्रवाई करे ताकि एकर आड़ में कोनो गलत धंधा या दुरघटना मत होय।
-महेन्द्र देवांगन 'माटी'
गोपीबंद पारा पंडरिया
बीरधाम
hne_Deva hne_Deva hne_Deva bho_Deva kas_Deva bho_Deva